Siria

Siria, ofisialmente Repúblika Árabe Sirio (na árabe: سورية sūriyyaħ of سوريا sūriyā) ta un pais na Asia. E tin frontera ku Laman Mediteráneo na wèst, Turkia na nort, Irak na ost i sùitost, Hordania na sùit i Líbano i Israel na sùitwèst. Parti di Siria, e plano di Golan, a wòrdu aneksá pa Israel. Siria tin un área di 185.180 kilometer kuadrá i un poblashon di 17.064.854 hende (2014). E kapital ta Damasco. Otro siudatnan grandi ta Aleppo, Homs, Hama i Latakia.

E estado sirio moderno a wòrdu establesé despues di Guera Mundial I komo un mandato franses. El a haña independensia na aprel 1946. E periodo despues di independensia tabata tumultuoso i un kantidat grandi di golpi militar i intento di golpi di estado a tuma lugá entre 1949 i 1971. Entre 1958 i 1961, Siria a forma un union ku Egipto, ku a keda terminá pa un golpi militar.

Entre 2000 i 2024, Bashar al-Assad tabata e presidente di Siria, despues di fayesementu di su tata Hafiz al-Assad na 2000. Un lantamentu pasífiko kontra e gobièrnu di Siria a kuminsá den primavera di 2011, ku eventualmente a resultá den un guera sivil ku mas ku 586.000 morto i 5.6 mion hende ku a hui for di e pais. Siria ta un miembro di e Liga Árabe, pero a wòrdu suspendé di 16 di novèmber 2011 pa 7 di mei 2023 debí na e guera sivil.

Dia 7 di desèmber 2024, presidente Bashar al-Assad a hui pa eksterior, despues ku rebèldenan a tuma kontrol di vários siudat, inkluyendo e kapital Damasco.

Subdivishonnan
E distritonan di Siria ta inklui:
 Damasco
 Rif Dimashq 
 Quneitra 
 Dara 
 As Suwayda 
 Homs 
 Tartous 
 Lataquia 
 Hama 
 Idlib 
 Alepo 
 Raqqa
 Dayr az Zawr 
 Al Hasakah

 Link eksterno 
Províncias
Distritos

Category:Siria